**Broj: 711-I-1445-P-75/18-03-16**

Zagreb, 12. listopada 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Pere Matića, predsjednika Uprave trgovačkog društva Jadran d.d. do 06. travnja 2018. g. i dužnosnice Marije Galjanić Sovar, članice Uprave trgovačkog društva Jadran d.d. do 06. travnja 2018. g.,** na 24. sjednici, održanoj 12. listopada 2018.g., donosi sljedeću

**ODLUKU**

1. **Postupak za odlučivanje o sukobu interesa protiv dužnosnika Pere Matića, predsjednika Uprave trgovačkog društva Jadran d.d. do 06. travnja 2018. g., i dužnosnice Marije Galjanić Sovar, članice Uprave trgovačkog društva Jadran d.d. do 06. travnja 2018. g. neće se pokrenuti u odnosu na podnošenje izvješća o imovinskom stanju dužnosnika, s obzirom da prikupljeni podaci i dokumentacija ne upućuju na moguće povredu članka 10. ZSSI-a u vezi s člankom 8. i člankom 9. ZSSI-a, a koja bi proizlazila iz propusta dužnosnika da po pisanom pozivu Povjerenstva u danom roku podnese izvješće o imovinskom stanju povodom stupanja na navedenu dužnost.**
2. **Pokreće se postupak za odlučivanje o sukobu interesa protiv dužnosnice Marije Galjanić Sovar, članice Uprave trgovačkog društva Jadran d.d. do 06. travnja 2018. g., zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja poslova upravljanja obrtom za knjigovodstvene usluge i financijsko savjetovanje iKonto, koje je u vlasništvu dužnosnice, kao i obavljanja poslova upravljanja navedenim poslovnim subjektom u razdoblju od 12 mjeseci nakon prestanka obnašanja dužnosti.**
3. **Poziva se dužnosnice Marija Galjanić Sovar da u roku od 15 dana od dana primitka ove odluke dostave Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Povjerenstvo je 12. ožujka 2018. g. zaprimilo neanonimnu prijavu mogućeg sukoba interesa podnesenu protiv dužnosnikaPere Matića, predsjednika Uprave trgovačkog društva Jadran d.d. do 06. travnja 2018. g. i dužnosnice Marije Galjanić Sovar, članice Uprave trgovačkog društva Jadran d.d. do 06. travnja 2018. g., koja je zaprimljena u knjizi ulazne pošte Povjerenstva pod poslovnim brojem: 711-U-871-P-75/18-01-1, povodom kojih se vodi predmet broj: P-75/18.

U prijavi se u bitnom navodi kako su dužnosnici Pero Matić i Marija Galjanić Sovar propustili dostaviti izvješće o imovinskom stanju dužnosnika povodom stupanja na dužnost predsjednika Uprave trgovačkog društva Jadran d.d., odnosno dužnost članice Uprave trgovačkog društva Jadran d.d., dok dužnosnica Marija Galjanić Sovar također nije izvršila prijenos upravljanja nad obrtom za knjigovodstvene usluge i financijsko savjetovanje iKonto na poslovođu koje je u njezinom vlasništvu.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi navedenog zakona, stoga su Pero Matić povodom obnašanja dužnosti predsjednika Uprave trgovačkog društva Jadran d.d., a Marija Galjanić Sovar povodom obnašanja dužnosti članice Uprave trgovačkog društva Jadran d.d. obvezni postupati sukladno odredbama ZSSI-a.

Povjerenstvo je radi provjere navoda iz podnesene prijave i stjecanja saznanja o tome je li u postupanju dužnosnika protiv kojih je podnesena prijava došlo do moguće povrede odredbi ZSSI-a, prikupilo potrebne podatke i dokumentaciju od nadležnih tijela.

Uvidom u registar dužnosnika koje imenuje Vlada Republike Hrvatske, a koji ustrojava i vodi Povjerenstvo, utvrđeno je kako je Pero Matić kao predsjednik Uprave trgovačkog društva Jadran d.d. upisan u registar s danom stupanja na dužnost 23. siječnja 2018. g. i 06. travnja 2018. g. kao danom prestanka obnašanja dužnosti, dok je Marija Galjanić Sovar kao članica Uprave trgovačkog društva Jadran d.d. upisana u registar s danom stupanja na dužnost 23. siječnja 2018. g. i 06. travnja 2018. g. kao danom prestanka obnašanja dužnosti, slijedom čega su imenovani dužnosnici obvezni postupati sukladno navedenim odredbama ZSSI-a.

Uvidom u podatke nadležnog sudskog registra Trgovačkog suda u Rijeci, Povjerenstvo je utvrdilo kako je pod matičnim brojem subjekta: 040000817, OIB: 56994999963, upisano trgovačko društva Jadran d.d. Uvidom u djelomični povijesni izvadak iz sudskog registra za navedeno trgovačko društvo utvrđeno je kako je dužnosnik Pero Matić bio upisan kao predsjednik Uprave spomenutog trgovačkog društva u razdoblju od 23. siječnja 2018. g. do 22. svibnja 2018. g., odnosno dužnosnica Marija Galjanić Sovar bila je upisana kao članica Uprave spomenutog trgovačkog društva u razdoblju od 23. siječnja 2018. g. do 22. svibnja 2018. g.

Člankom 8. stavkom 1. ZSSI-a propisano je da su dužnosnici obvezni u roku do 30 dana od dana stupanja na dužnost podnijeti Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje naveden obveze ne može biti duži od 15 dana od primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i članka 9. ZSSI-a.

Povjerenstvo je radi stjecanja saznanja o mogućoj povredi odredbi ZSSI-a izvršilo uvid u registar izvješća o imovinskom stanju dužnosnika koje Povjerenstvo vodi i utvrdilo kako dužnosnik Pero Matić i dužnosnica Marija Galjanić Sovar nisu podnijeli izvješće o imovinskom stanju dužnosnika u roku od 30 dana od dana stupanja na dužnost predsjednik Uprave trgovačkog društva Jadran d.d., odnosno na dužnost članice Uprave spomenutog trgovačkog društva. Povjerenstvo je stoga, sukladno članku 10. stavku 1. ZSSI-a, zaključkom broj: 711-I-388-P-75/18-01-10 od 20. ožujka 2018. g., pisanim putem pozvalo imenovane dužnosnike da u roku od 15 dana od dana primitka zaključka ispune navedenu obvezu. Uvidom u zaprimljenu povratnicu i potvrdu Hrvatske pošte d.d. o statusu pošiljke s povratnicom, Povjerenstvo je utvrdilo kako su dužnosnici navedeni zaključak zaprimili.

Dužnosnik Pero Matić 7. travnja 2018. g. podnio je Povjerenstvu izvješće o imovinskom stanju dužnosnika povodom stupanja na dužnost predsjednika Uprave trgovačkog društva Jadran d.d., dok je dužnosnica Marija Galjanić Sovar izvješće o imovinskom stanju dužnosnika povodom stupanja na dužnost članice Uprave trgovačkog društva Jadran d.d. podnijela 10. travnja 2018. g.

Nadalje, imenovani dužnosnici Povjerenstvu su podnijeli izvješće o imovinskom stanju dužnosnika povodom prestanka obnašanja dužnosti predsjednika, odnosno dužnosti članice Uprave trgovačkog društva Jadran d.d. 25. svibnja 2018. g., s obzirom da su prestali obavljati navede dužnosti na temelju odluke od 22. svibnja 2018. g.

Povjerenstvo je u postupku davanja mišljenja broj: M-60/18. od 18. svibnja 2018. g. na zahtjev dužnosnika Dine Manestra, predsjednika Uprave trgovačkog društva Jadran d.d. do 17. siječnja 2018. g., utvrdilo kako je Centar za restrukturiranje i prodaju (u daljnjem tekstu: CERP) 06. travnja 2018. g. potpisao Ugovor o prodaji i prijenosu dionica trgovačkog društva Jadran d.d., čime navedeno trgovačko društvo više nije u većinskom vlasništvu Republike Hrvatske. Slijedom iznesenog, predsjednik i članovi Uprave trgovačkog društva Jadran d.d. ne smatraju se dužnosnicima u smislu ZSSI-a nakon što je Republika Hrvatska, odnosno CERP prestao imati većinski udio u vlasništvu Uprave trgovačkog društva Jadran d.d., dakle od 06. travnja 2018. g.

 S obzirom da su dužnosnici izvješće o imovinskom stanju podnijeli u roku od 15 dana, kako im je naloženo gore navedenim zaključkom od 20. ožujka 2018. g., ispunjena je svrha koja se slanjem pisanog poziva dužnosnicima, sukladno članku 10. stavku 1. ZSSI-a, htjela postići, stoga Povjerenstvo pokretanje postupka protiv dužnosnika Pere Matića i dužnosnice Marije Galjanić Sovar ne smatra svrsishodnim.

Uvidom u izvješće o imovinskom stanju dužnosnice Marije Galjanić Sovar, koje je dužnosnica podnijela Povjerenstvu povodom stupanja na dužnosti i povodom prestanka obnašanja dužnosti članice Uprave trgovačkog društva Jadran d.d., dužnosnica je navela vlasništvo nad obrtom za knjigovodstvene usluge i financijsko savjetovanje iKonto od 16. kolovoza 2017. g.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima. Člankom 20. stavkom 1. ZSSI-a propisano je da obveze koje za dužnosnika proizlaze iz članka 14. stavka 1. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti i članovi drugih poslovnih subjekta osnovanih na temelju zakona.

Člankom 28. stavkom 1. Zakona o obrtu („Narodne novine“, broj 143/13.) propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane navedenim Zakonom.

Uvidom u izvadak iz Obrtnog registra Ureda državne uprave u Primorsko-goranskoj županiji, Službe za gospodarstvo, Ispostave Crikvenica, utvrđeno je kako je pod matičnim brojem subjekta: 97789500, upisan obrt za knjigovodstvene usluge i financijsko savjetovanje iKonto, vl. Marija Galjanić Sovar, Crikvenica, Basaričekova 46. Iz podataka upisanih u Obrtnom registru utvrđeno je kako je isti osnovan 04. kolovoza 2017. g., a registriranu djelatnost počeo je obavljati 16. kolovoza 2017. g. U obrtnom registru nije evidentirano kako je upravljanje obrtom preneseno na poslovođu.

S obzirom da se obrtnici smatraju poslovnim subjektima u smislu ZSSI-a, dužnosnici sukladno članku 14. stavku 1. ZSSI-a ne mogu obavljati poslove upravljanja obrtom. Budući da u obrtnom registru nije upisan podatak da je upravljanje obrt za knjigovodstvene usluge i financijsko savjetovanje iKonto u vlasništvu dužnosnice Marije Galjanić Sovar preneseno na poslovođu, Povjerenstvo je iz prikupljenih podataka i dokumentacije steklo saznanja o mogućoj povredi članka 14. stavka 1. ZSSI-a.

Sukladno članku 39. stavku 3. ZSSI-a poziva se dužnosnica Marija Galjanić Sovar da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja ove odluke, te da Povjerenstvu dostavi svu relevantnu dokumentaciju kojom raspolaže.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Pero Matić, elektronička dostava
2. Dužnosnica Marija Galjanić Sovar, elektronička dostava
3. Podnositelj prijave
4. Objava na internetskoj stranici Povjerenstva
5. Pismohrana